Publication: Magyar Közlöny
Issue: MK-1999-35 (Year: 1999, Number: 35)
Era: 1990-2004
Section: * Lásd a gépjárműfenntartó tevékenység személyi és dologi feltételeiről szóló 1/1990. (IX. 29.) KHVM rendeletet.
Paragraph Index: 845

2. A vizsgabiztosok alap- és továbbképzése 2.1. A vizsgabiztosok képzése alaptanfolyamon, továbbképzése továbbképző tanfolyamon történik. 2.2. A vizsgabiztosi alap- és továbbképző tanfolyamra a területi közlekedési felügyelet főállású dolgozói, illetőleg a területi közlekedési felügyelettel létesített megbízási jogviszony alapján vizsgabiztosi tevékenység végzését vállaló — az 1.1.1. pont a) pontjában meghatározott feltételeknek megfelelő — személyek jelentkezhetnek. 2.3. A tanfolyamra a jelentkezőt, kérelmére a területi közlekedési felügyelet veszi fel. A tanfolyam megkezdése előtt a képzés és vizsgáztatás költségeit fedező tanfolyami díjat be kell fizetni. 2.4. A területi közlekedési felügyelettel közszolgálati jogviszonyban álló vizsgabiztosok képzésének és vizsgáztatásának költsége a területi közlekedési felügyeletet terheli, a vizsgabiztos megbízási jogviszonyban történő foglalkoztatása esetén a képzés és vizsgáztatás költségeinek megfizetését a területi közlekedési felügyelet vállalhatja. 2.5. A vizsgabiztosi tanfolyamot végzett és eredményes írásbeli, szóbeli és gyakorlati képesítő vizsgát tett hallgató részére a Közlekedési Főfelügyelet bizonyítványt ad ki, és a vizsgabiztosi névjegyzékbe felveszi. 2.6. A vizsgabiztos háromévente köteles továbbképző tanfolyamon és azt követően vizsgán részt venni. A továbbképző tanfolyamra és az azt követő vizsgára az alapképzés szabályait kell megfelelően alkalmazni.

Source: https://magyarkozlony.hu/hivatalos-lapok/510312109e9376f2d3f7e8f515df70a5bb524563/dokumentumok/e4ad193a6b72d89387533e2a7329a002a9bb3f37/letoltes